b'\n_START_ARTICLE_\nKimmo Heino\n_START_PARAGRAPH_\nKimmo Heino (s. 17. syyskuuta 1942 Helsinki) on suomalainen j\xc3\xa4\xc3\xa4kiekkoilija. H\xc3\xa4n pelasi SM-sarjassa ja SM-liigassa vuosina 1962\xe2\x80\x931977 ja voitti kolme Suomen-mestaruutta._NEWLINE_Heino edusti koko p\xc3\xa4\xc3\xa4sarjauransa ajan Helsingfors IFK:ta. H\xc3\xa4n pelasi SM-sarjassa ja SM-liigan runkosarjassa yhteens\xc3\xa4 330 ottelua, joissa h\xc3\xa4nen tehopisteens\xc3\xa4 olivat 57\xc2\xa0+\xc2\xa038\xc2\xa0=\xc2\xa095 ja j\xc3\xa4\xc3\xa4hym\xc3\xa4\xc3\xa4r\xc3\xa4ns\xc3\xa4 164 minuuttia. SM-liigan pudotuspeleiss\xc3\xa4 h\xc3\xa4n pelasi 11 ottelua ja sai niiss\xc3\xa4 yhden sy\xc3\xb6tt\xc3\xb6pisteen sek\xc3\xa4 kuusi j\xc3\xa4\xc3\xa4hyminuuttia. H\xc3\xa4n voitti Suomen-mestaruuden vuosina 1969, 1970 ja 1974 sek\xc3\xa4 saavutti lis\xc3\xa4ksi kaksi SM-hopeaa ja kaksi SM-pronssia.'